stanford-oval/wikipedia huggingface dataset:
Arabinationalismi
Arabinationalismin alkuvaiheet

Varhaiset arabinationalismin vaiheet syntyivät Suur-Syyriassa, joka oli kärsinyt eri uskonnollisten ja alueellisten lahkojen välisistä levottomuuksista. Tähän kyllästyneenä Boutros al Boustani aloitti Nafir Suria nimisen sanomalehden julkaisemisen Libanonissa vuonna 1860. Hän loi käsitteen "lahkoton isänmaallisuus" ja vaati valtion ja uskonnon erottamista toisistaan. Hän perusteli mielipidettään ajatuksellaan "isänmaanrakkaus on usko". Monet ajattelijat, pääasiassa syyrialaiset, seurasivat hänen jalanjälkiään perustaen erilaisilla isänmaallisia salaseuroja. Näistä salaseuroista tunnetuin oli vuonna 1875 perustettu "Beirutin salaseura", jolle syntyi nopeasti eri haaroja Damaskokseen, Tripolin ja Sidoniin. Tämä salaseura oli todiste esinationalististen liikkeen nopeasta noususta Lähi-idässä. Laaja maroniittikristillisen älymystön maahanmuutto Egyptiin edesauttoi nationalistisen liikkeen kasvua arabimaailmassa, koska Muhammad Ali Paššan johtamassa Egyptissä oli laajempi ilmaisunvapaus, kuin heidän kotimaassaan Syyriassa.
Egypti ja Syyria

Vuonna 1958 Egyptin ja Syyrian valtiot päättivät muodostaa uuden yhteisen valtion ja kansakunnan, Yhdistynyt Arabitasavalta. Tarkoituksena oli myös liittää Pohjois-Jemen valtioliittoon, mutta Yhdistynyt Arabitasavalta ehti kaatua vuonna 1961 tapahtuneeseen Syyrian sotilasvallankaappaukseen. Näin ollen valtioliittoon jäi vain Egypti, joka oli ollut koko valtioliiton keskus. Nimittäin Egyptin presidentti Nasser toimi valtioliiton johtajana ja Egyptin pääkaupunki Kairo toimi myös valtioliiton pääkaupunkina. Yhdistyneen Arabitasavallan rooli arabinationalismin johtavana valtiona herätti vastustusta Tunisiassa, kun Tunisian presidentti Habib Bourguiba boikotoi sen vuoksi 13. syyskuuta 1965 alkanutta arabimaiden huippukokousta Casablancassa. Egypti käytti Yhdistynyttä Arabitasavaltaa virallisena nimenään Nasserin kuolemaan vuoteen 1971 saakka.
Baath-puolue

Arabinationalistit yleisesti torjuivat uskonnon poliittisen identiteetin pääelementtinä ja vahvistivat arabien yhtenäisyyttä huolimatta paikallisidentiteetistä. Tosiasia kuitenkin oli se, että suurin osa arabeista oli muslimeita, ja tämä olikin tärkeä rakennusaines uutta kansallista arabi-identiteettiä luodessa.
Esimerkkinä tästä toimi Michel Aflaqin, yhdessä Salah al-Din al-Bitarin ja Zaki al-Arsuzin kanssa, perustama Baath-puolue. Aflaq, joka oli itse kristitty, piti islamia osoituksena "arabien viisaudesta". Hän  sanoi mm. näin: "Muhammad oli kaikki arabit pienoiskoossa, joten olkoon kaikki arabit tänään Muhammadeja". Koska arabit olivat aikanaan saavuttaneet suurimman kunniansa islamin laajentumisen kautta, islam oli nähtävissä maailmanlaajuisen viestin lisäksi osoituksena arabikansojen maallisesta neroudesta. Islam oli antanut arabeille "kunniakkaan menneisyyden", joka taas oli aivan erilainen kuin "häpeällinen nykyisyys". Nykyajan arabien ongelmat johtuivat siitä, että arabit olivat poikenneet "ikuisesta ja täydellistä symbolista", islamista. Arabit tarvitsivat "renessanssin", jota myös sana "baath" tarkoittaa.
Kautta Lähi-idän, paikallisnationalismi-ja uskollisuus ensimmäisen maailmansodan jälkeisissä valtioissa, kuten Syyriassa, Libanonissa ja Irakissa, osittain kilpailivat ja osittain elivät rinnakkain laajemman arabinationalismin kanssa. Esimerkiksi Libanonissa jotkut libanonilaiset kansallismieliset ryhmät, erityisesti maroniitit, hylkäävät arabi-identiteetin samalla, kun taas toiset omaksuvat arabi-identiteetin keskeiseksi osaksi omaa maailmankuvaansa.
Merkittäviä arabinationalisteja

Michel Aflaq
Hussein bin Ali
Abdul Rahman Arif
Abdul Salam Arif
Hafez al-Assad
Ahmed Hassan al-Bakr
Ahmed Ben Bella
Salah al-Din al-Bitar
Faisal I
Muammar Gaddafi
Ghazi I
George Habash
Saddam Hussein
Amin al-Husseini
Kemal Jumblat
Gamal Abdel Nasser
Gaafar Nimeiry
Shukri al-Quwatli
Jurjī Zaydān
Gamal Abdel Nasser ja Nikita Hruštšov
Gamal Abdel Nasser
Jesse Puljujärvi

| Jesse Puljujärvi |
| --- | --- |
 Jesse Puljujärvi haastateltavana nuorten MM-kilpailuissa 2016
Henkilötiedot
Syntynyt: 7. toukokuuta 1998 (ikä 26) Älvkarleby, Ruotsi
Kansalaisuus:   Suomi  Ruotsi
Jääkiekkoilija
Lempinimi:  Pulju, Pulu, JP, PoolParty, Bison King
Pelipaikka:  oikea laitahyökkääjä
Maila:  oikea
Pituus:  193 cm
Paino:  91 kg
Seura
Seura (P):  NHL
Sarja:  Florida Panthers
Nyk. seura:  Charlotte Checkers (AHL)
Pelinumero:  20
Pelaajaura
Pääsarjaura:  2014–
Aik. seurat:  Kärpät (SML) Hokki (Mestis) Bakersfield Condors (AHL) Edmonton Oilers (NHL) Carolina Hurricanes (NHL) Pittsburgh Penguins (NHL) WBS Penguins (AHL)
NHL-varaus:  4. varaus, 2016 Edmonton Oilers
Jesse Puljujärvi (s. 7. toukokuuta 1998 Älvkarleby, Ruotsi) on suomalainen jääkiekkoilija, joka pelaa AHL-joukkue Charlotte Checkersissä. Hänellä on myös sopimus NHL-joukkue Florida Panthersin kanssa. Edmonton Oilers varasi hänet neljäntenä vuoden 2016 varaustilaisuudessa.
Ura > Seurajoukkueura > Juniorivuodet

Puljujärvi syntyi Ruotsissa, mutta muutti perheineen nelivuotiaana Tornioon, ja aloitti tuolloin myös jääkiekkoilun sekä jääpallon pelaamisen Tornion IHC:ssa. Puljujärvi muutti Ouluun yksin 13-vuotiaana ja siirtyi Oulun Kärppiin. Hän teki kaudella 2011–2012 C-nuorissa 30 runkosarja- ja SM-karsintaottelussa yhteensä 15 maalia ja 41 tehopistettä. Seuraavalla kaudella Puljujärvi nousi B-nuoriin ja teki 51 tehopistettä, jotka toivat hänelle B-nuorten vuoden tulokkaalle annettavan Heino Pulli -palkinnon. Puljujärvi vahvisti pudotuspeleissä C-nuoria, jotka voittivat Suomen-mestaruuden.
Kaudella 2013–2014 Puljujärvi pelasi lähinnä Kärppien A-nuorissa, mutta pelejä kertyi myös B-nuorissa. Kautta häiritsi reisiluun murtuma, jonka vuoksi Puljujärvi oli sivussa kauden kaksi ensimmäistä kuukautta. Hän nousi tästä huolimatta vain 15-vuotiaana Kärppien A-nuorten avainpelaajiin tehden 18 runkosarjaottelussa 23 tehopistettä. Kevään 2014 pudotuspeleissä syntyi 12 ottelussa seitsemän maalia. Puljujärvi voitti kauden päätteeksi A-nuorten SM-hopeaa.
Ura > Seurajoukkueura > Ammattilaisuran alku Kärpissä 2014–2016

Toukokuussa 2014 Puljujärvi teki kolmivuotisen SM-liigasopimuksen Kärppien kanssa. Hän pelasi joukkueen mukana jo kauden 2014–2015 ensimmäisessä harjoitusottelussa 7. elokuuta 2014 Kalevan Palloa vastaan tehden siinä yhden maalin ja maaliin johtaneen syötön. Seuraavan kerran Puljujärvi esiintyi Kärpissä Mestarien liigan ottelussa 5. syyskuuta 2014 saksalaista Kölner Haiea vastaan. Ottelu oli hänen ensimmäinen virallinen sarjapelinsä miehissä. Ottelu eteni aina voittomaalikilpailuun asti, jossa Puljujärvi onnistui ainoalla yrityksellään maalinteossa.
SM-liigadebyyttinsä Puljujärvi teki kauden 2014–2015 avauskierroksella 10. syyskuuta 2014 Tapparaa vastaan, kun hänelle aukesi paikka Kärppien kokoonpanosta Patrick Davisin loukkaannuttua. Puljujärvestä tuli joukkueen seurahistorian nuorin SM-liigapelaaja vain 16 vuoden, neljän kuukauden ja kolmen päivän ikäisenä. Hänet merkittiin heti Kärppien ykkösketjuun Nicolas Deschampsin ja Mika Pyörälän viereen ja Puljujärvi sai jääaikaa 11.53 minuuttia. Hän sai ottelussa myös yhden syöttöpisteen Julius Junttilan tekemään maaliin, joka oli koko SM-liigakauden ensimmäinen osuma. Puljujärvestä tuli näin ollen myös Kärppien SM-liigahistorian nuorin tehopisteen tehnyt pelaaja. Ensimmäisen liigamaalinsa hän teki kolmannessa ottelussaan 17. syyskuuta 2014 vieraissa Hämeenlinnan Pallokerhoa vastaan. Puljujärvestä tuli 16 vuoden, neljän kuukauden ja kymmenen päivän ikäisenä Kärppien SM-liigahistorian nuorin ja koko SM-liigan historian neljänneksi nuorin maalintekijä.
Kaikkiaan Puljujärvi teki SM-liigan tulokaskautensa 2014–2015 aikana 21 runkosarjaottelussa neljä maalia ja 11 tehopistettä. Hän voitti kauden päätteeksi Suomen-mestaruuden. CHL:n puolella Puljujärvi pelasi kolme ottelua ilman tehopisteitä. Hän vietti kevätkautensa lähinnä lainalla Mestis-joukkue Kajaanin Hokissa, jossa voitti kauden päätteeksi Mestis-pronssia. Puljujärvi pelasi siellä kuitenkin vain kolme playoff-ottelua liittyäkseen alle 18-vuotiaiden maajoukkueen MM-leiriryhmään. Torpedo Nižni Novgorod varasi Puljujärven 44. pelaajana KHL:n varaustilaisuudessa 2015.
Ensimmäisellä täydellä SM-liigakaudellaan 2015–2016 Puljujärvi teki 50 runkosarjaottelussa 13 maalia ja 28 tehopistettä ja kymmenessä pudotuspeliottelussa neljä maalia ja yhdeksän tehopistettä. Hän voitti kauden päätteeksi SM-pronssia. CHL:ssä Puljujärvi pelasi 13 ottelua tehden kaksi syöttöpistettä. Hän voitti CHL-hopeaa.
Ura > Seurajoukkueura > Edmonton Oilers 2016–2019

Tammikuussa 2016 NHL:n kykyjenetsijätoimisto listasi Puljujärven Euroopassa pelaavista pelaajista toiselle sijalle. Rankingissa hänen edellään oli tuolloin ainoastaan Auston Matthews. Huhtikuun rankingissa Puljujärvi sijoittui kolmanneksi edellään vain Matthews ja Patrik Laine. Lopulta Edmonton Oilers varasi Puljujärven varaustilaisuuden neljäntenä pelaajana. Hän teki kolme viikkoa myöhemmin kolmivuotisen tulokassopimuksen seuran kanssa. Puljujärven kausipalkka NHL:ssä oli 925 000 dollaria ja AHL:ssä 70 000 dollaria.
Puljujärvi otti paikan Edmonton Oilersin NHL-vahvuudesta heti syksyn 2016 harjoitusleirin päätteeksi. Hän teki NHL-debyyttinsä heti kauden 2016–2017 avauskierroksella 12. lokakuuta 2016 Calgary Flamesia vastaan. Puljujärvi merkittiin Oilersin kolmosketjuun Leon Draisaitlin ja Patrick Maroonin viereen. Hän sai ottelussa jääaikaa 12.52 minuuttia ja teki NHL-uransa avausmaalin. Hän pelasi alkukaudella NHL:ssä 28 runkosarjaottelua tehden yhden maalin ja kahdeksan tehopistettä. Puljujärvi jäi Oilersissa varsin pieneen rooliin ja sai syyskauden lopulla katsomokomennuksen, kunnes tammikuussa 2017 seura lähetti hänet AHL-joukkue Bakersfield Condorsin vahvuuteen. Condorsin kausi päättyi AHL:ssä runkosarjaan. Puljujärven loppukausi AHL:ssä toi 39 runkosarjaottelussa 12 maalia ja 28 tehopistettä.
Syksyn 2017 harjoitusleirin päätteeksi Oilers lähetti Puljujärven AHL:ään. Hänet nostettiin takaisin NHL:ään 10. marraskuuta Anton Slepyševin loukkaannuttua. Puljujärvi pelasi Oilersin vahvuudessa kauden 2017–2018 loppuun tehden 65 runkosarjaottelussa 12 maalia ja 20 tehopistettä.. Tammikuussa 2018 seura palkkasi Puljujärvelle henkilökohtaisen englannin kielen opettajan.
Marraskuussa 2018 Oilers lähetti Puljujärven jälleen AHL:ään. Neljän siellä pelatun ottelun jälkeen hänet nostettiin takaisin Oilersin NHL-vahvuuteen. Puljujärvi pelasi NHL:ssä kauden 2018–2019 aikana 46 runkosarjaottelua tehden neljä maalia ja yhdeksän tehopistettä, kunnes hänen kautensa päättyi helmikuussa 2019 leikkaushoitoa vaatineeseen lonkkavammaan.
Ura > Seurajoukkueura > Paluu Kärppiin 2019–2020

Kaudeksi 2019–2020 Puljujärvi palasi vuoden mittaisella sopimuksella Kärppien SM-liigajoukkueeseen. Hänen sopimuksessaan oli pykälä, jonka mukaan Puljujärvi olisi voinut siirtyä NHL:ään kesken runkosarjan joulukuun 1. päivään mennessä. Hän kuitenkin jatkoi Kärpissä, jossa muodosti tehokkaan ykkösketjun yhdessä Juho Lammikon ja Mika Pyörälän kanssa. Hän johti joukkueen sisäistä piste- ja maalipörssiä ja oli sisäisen syöttöpörssin jaetulla kärkisijalla Juho Lammikon kanssa. Koko SM-liigan pistepörssissä hän oli jaetulla nelossijalla Tapparan Kristian Kuuselan kanssa, kunnes SM-liigakausi päätettiin koronaviruspandemian vuoksi runkosarjan toiseksi viimeisen kierroksen jälkeen. Mestarien liigassa Puljujärvi oli Kärppien paras pistemies Michal Krištofin ja Jakub Krejčíkin kanssa neljällä tehopisteellä.
Elokuussa 2020 Puljujärvi teki yksivuotisen jatkosopimuksen Kärppien kanssa. Kaudeksi 2020–2021 hänet nimettiin joukkueen varakapteeniksi. Kuitenkin jo lokakuussa Puljujärvi teki yksisuuntaisen ja kahden vuoden mittaisen sopimuksen Edmontonin kanssa, mutta jäi lainalle alkukaudeksi Kärppiin. Puljujärvi ehti pelata Kärpissä 16 ottelua tehden 12 tehopistettä, kunnes joulukuussa Oilers kutsui hänet organisaatioonsa.
Ura > Seurajoukkueura > Uusi yritys NHL:ssä 2021–

NHL:n paluukaudellaan 2020–2021 Puljujärvi teki 55 runkosarjaottelussa 15 maalia ja 25 tehopistettä. Kaudella 2021–2022 hän pelasi tehokkaimman NHL-kautensa tehtyään 65 runkosarjaottelussa 14 maalia ja yhteensä 36 tehopistettä. Keväällä 2022 hän kärsi alavartalovammasta ja oli poissa noin neljä viikkoa. Oilers eteni pudotuspeleissä konferenssien loppuottelusarjaan ensimmäistä kertaa vuosikymmeniin, mutta hävisi sen Colorado Avalanchelle. Kauden päätteeksi heinäkuussa 2022 Puljujärvi teki Oilersin kanssa yksivuotisen ja kolmen miljoonan dollarin arvoisen jatkosopimuksen.
Kaudella 2022–2023 Puljujärven tehokkuus hiipui ja tehtyään Oilersissa vain 14 tehopistettä 58 ottelussa, hänet kaupattiin Carolina Hurricanesiin vaihdossa Patrik Puistolan pelaajaoikeuksiin helmikuussa 2023. Kauden päätteeksi Carolina ei tarjonnut Puljujärvelle sopimusta, joten hänestä tuli rajoittamaton vapaa pelaaja. Lisäksi hänen molemmat lonkkansa leikattiin kesäkuussa 2023; leikkauksesta toipumisen arvioitiin kestävän 6–10 kuukautta. Joulukuussa 2023 hän palasi kaukaloon ja teki koesopimuksen Pittsburgh Penguinsin kanssa. Tammikuussa 2024 hänet lähetettiin AHL:ään Pittsburghin yhteistyöseura Wilkes-Barre/Scranton Penguinsiin, jossa hän pelasi 13 ottelua tehden neljä maalia ja yhdeksän tehopistettä. Helmikuussa 2024 Penguins ja Puljujärvi solmivat kaksivuotisen 1,6 miljoonan dollarin arvoisen NHL-sopimuksen. Hän teki keväällä kuitenkin vain neljä tehopistettä 22 ottelussa.
Kausi 2024–2025 alkoi Puljujärvellä vahvasti ja hän teki kuuteen ensimmäiseen otteluun viisi tehopistettä. Hänen peliaikansa kuitenkin väheni kauden edetessä noin 12 minuutista per ottelu alle viiteen, ja joutui pian myös kokonaan ulos kokoonpanosta. Vuodenvaihteessa Pittsburgh asetti hänet siirtolistalle, jonka kautta hänet pudotettiin AHL:ään Wilkes-Barre/Scranton Penguinsiin. Siellä hän pelasi neljä ottelua tehden kolme tehopistettä, kunnes helmikuussa 2025 hänen sopimuksensa purettiin. Pian sen jälkeen Puljujärvi siirtyi koeaikasopimuksella Florida Panthersin AHL-joukkue Charlotte Checkersiin. Maaliskuussa Panthers teki Puljujärven kanssa loppukauden mittaisen NHL-sopimuksen.
Ura > Maajoukkueura

| Mitalit> Maa:   Suomi.Miesten jääkiekko.Alle 20-v. MM-kilpailut  | Mitalit> Maa:   Suomi.Miesten jääkiekko.Alle 20-v. MM-kilpailut  | Mitalit> Maa:   Suomi.Miesten jääkiekko.Alle 20-v. MM-kilpailut  | Maa:   Suomi> Miesten jääkiekko. |
| --- | --- | --- | --- |
|  Kultaa | Suomi 2016 | jääkiekko |  |
| Alle 18-v. MM-kilpailut  | Alle 18-v. MM-kilpailut  | Alle 18-v. MM-kilpailut  |  |
|  Kultaa | Yhdysvallat 2016 | jääkiekko |  |
|  Hopeaa | Sveitsi 2015 | jääkiekko |  |
Ura > Maajoukkueura > Poikien maajoukkueet

Puljujärvi pelasi alle 18-vuotiaiden MM-kilpailuissa vuosina 2015 ja 2016, joista jälkimmäinen turnaus päättyi maailmanmestaruuteen ja ensimmäinen hopeaan. Hän liittyi vuoden 2016 MM-joukkueeseen kesken turnauksen pelattuaan ensin SM-liigan pronssiottelun. Puljujärvi teki turnauksessa neljässä pelaamassaan ottelussa tehot 5+2=7. Hän teki finaaliottelussa Ruotsia vastaan kypärätempun, kun Suomi voitti ottelun lukemin 6–1. Puljujärvi valittiin turnauksen tähdistökentälliseen. Hänestä tuli MM-kullan myötä kaikkien aikojen ensimmäinen ja toistaiseksi ainoa samana vuonna kahdessa eri ikäluokassa maailmanmestaruuden voittanut suomalaispelaaja. Aiemmin samana vuonna sekä alle 20- että 18-vuotiaiden maailmanmestaruuden ovat voittaneet vain yhdysvaltalaiset Jack Campbell ja Jason Zucker vuonna 2010.
Puljujärvi pelasi myös alle 18-vuotiaiden Ivan Hlinkan muistoturnauksessa vuonna 2014.
Puljujärvi palkittiin Huippu-Pohjola-leirin parhaimpana pelaajana vuonna 2013.
Ura > Maajoukkueura > Nuorten maajoukkueet

Elokuussa 2014 Puljujärvi pelasi ensimmäisen alle 20-vuotiaiden turnauksensa ja voitti samalla turnauksen pistepörssin (3+3). Kyseessä oli Ruotsin Jönköpingissä järjestetty neljän maan välinen turnaus.
Puljujärvi pelasi alle 20-vuotiaiden MM-kilpailuissa vuosina 2015 ja 2016. Puljujärvi oli ensimmäisen turnauksen nuorin pelaaja, ja hänestä tuli samalla historian kuudes 16-vuotiaana Suomea alle 20-vuotiaiden MM-tasolla edustanut pelaaja.
Vuoden 2016 turnauksessa Puljujärvi muodosti Sebastian Ahon ja Patrik Laineen kanssa PuLa-Aho-ketjun. Kyseisen ketjun kaikki kolme pelaajaa olivat turnauksen loputtua pistepörssin kärjessä. Puljujärvi itse voitti piste- ja syöttöpörssin tehoilla 5+12=17, joilla hänestä tuli samalla turnauksen kaikkien aikojen eniten tehopisteitä tehnyt alle 18-vuotias suomalaispelaaja. Puljujärvi jäi vain yhden pisteen päähän Jaromír Jágrin hallussa olevasta alle 18-vuotiaiden piste-ennätyksestä (5+13=18) alle 20-vuotiaiden MM-tasolla. Puljujärvi saavutti lopulta joukkueen mukana maailmanmestaruuden, ja hänet valittiin myös turnauksen arvokkaimmaksi pelaajaksi, parhaaksi hyökkääjäksi, tähdistökentälliseen sekä yhdeksi Suomen kolmesta parhaasta pelaajasta. Puljujärvi valittiin lisäksi Valko-Venäjää vastaan pelatussa avausottelussa Suomen parhaimmaksi pelaajaksi.
Puljujärven NHL-seura Edmonton Oilers ei päästänyt Puljujärveä osallistumaan vuodenvaihteessa 2016–2017 pelattuihin alle 20-vuotiaiden nuorten MM-kilpailuihin Kanadaan.
Ura > Maajoukkueura > A-maajoukkue

20. huhtikuuta 2017 Edmonton Oilers ilmoitti vuokranneensa Puljujärven Suomen A-maajoukkueen käyttöön vuoden 2017 maailmanmestaruuskilpailuita varten. Puljujärven lainasopimuksen ehtoihin kuului oikeus, jonka mukaan Edmonton Oilers olisi saanut kutsua hänet takaisin kokoonpanoonsa missä vaiheessa tahansa, mikäli seura olisi niin vaatinut.
Puljujärvi valittiin Suomen lopulliseen kisajoukkueeseen. Hän teki A-maajoukkuedebyyttinsä turnausta edeltäneen Carlson Hockey Gamesin avausottelussa 27. huhtikuuta 2017 Brnossa turnauksen isäntäjoukkue Tšekkiä vastaan. Puljujärvi merkittiin heti Suomen ykkösketjun vasempaan laitaan Valtteri Filppulan ja Sebastian Ahon viereen. Ensimmäisen A-maajoukkuemaalinsa Puljujärvi teki Channel One Cupissa 14. joulukuuta 2019 Venäjän Moskovan TsSKA Arenalla ylivoimalla Ruotsia vastaan. Hän keräsi ottelussa myös yhden syöttöpisteen. Puljujärvi jakoi turnauksen piste- ja syöttöpörssin voiton Venäjän Vadim Šipatšovin kanssa tehoilla 1+3=4. Yhteensä hän on pelannut 17 A-maaottelua tehopistein 1+4=5.
Pelityyli

Kiekollisen suoritusvarmuuden tilastointimenetelmiin erikoistuneen Eero Mörtin tilastoinnin mukaan Puljujärven suurimmat haasteet ovat kiekonkuljettamisessa (analyysi julkaistu helmikuussa 2016). Ilkka Palomäen kirjoittamassa Urheilulehden artikkelissa nostetaan esille, että Puljujärvelle on tyypillistä ottaa suhteettoman suuria riskejä hänen yrittäessään harhauttaa vastustajaa.
Eero Mörtin mukaan Puljujärven perustaidot olivat jo SM-liigassa erinomaisella tasolla. Helpoissa syötöissä ja syöttöjen vastaanotoissa virheitä tapahtui harvoin, vaikkakin siirtokiekkojen purkamisessa Puljujärvellä oli vähän taipumusta luopua kiekosta turhaan. Suurimmat ongelmat tulivat kuitenkin edellä mainituissa peliä edistävissä kohdissa.
Corsi-analyysin mukaan Puljujärvi pelasi jo SM-liigassa offensiivisesti. Kuten myöhemmin NHL:ssä, häntä peluutettiin erityisesti hyökkaysalueen aloituksissa ja ylivoimatilanteissa. Hänen ollessa jäällä Kärpät sai yleensä tasaviisikoin enemmän maalintekopaikkoja kuin vastustaja. Jatkoaika.comin Antti Wennström huomasi myös, että Puljujärvi yritti pitää kiekkoa hallussaan mahdollisimman pitkään.
AHL:ssä pelatessaan Puljujärvi oppi suoraviivaistamaan pelaamistaan pienen kaukalon ja pohjoisamerikkalaisen pelityylin mukaiseksi. Pelityylin muovaamisen myötä hän pääsi toisella NHL-kaudellaan parempiin maalipaikkoihin. Sportsnetin tilastoanalytiikkaan erikoistunut toimittaja Andrew Berkshire korosti myös Puljujärven keskialueen pelaamista. Sesongin alkupuolella Puljujärvi oli joukkueensa tehokkaimpia pelaajia kiekonriistoissa, irtokiekkojen haltuunotoissa ja niistä tehdyissä maaleissa.
Kanadalaisen The Sports Networkin asiantuntija Craig Button vertasi Puljujärveä ensimmäisen kerran Blake Wheeleriin,milloin? mutta on sittemmin alkanut pitämään häntä enemmän Jarome Iginlan kaltaisena pelaajana. Puljujärvi on itse verrannut omaa pelityyliään Jevgeni Malkinin vastaavaan.
Muuta

Puljujärvi on sekä Suomen että Ruotsin kansalainen, ja hän on syntynyt Älvkarlebyssä Ruotsissa, josta muutti 4-vuotiaana Tornioon.
Puljujärvi pelasi lapsena myös jääpalloa Tornion Palloveikoissa, jossa hän voitti E-nuorten suomenmestaruuden vuonna 2009. Puljujärvi teki SM-turnauksen finaaliottelussa helsinkiläistä Botnia/1 :tä vastaan joukkueen kaikki kahdeksan maalia.
Vuonna 2015 Patrik Laine kertoi Iltalehden haastattelun yhteydessä, että Puljujärven lyöntilaukauksen nopeudeksi on mitattu 158 kilometriä tunnissa.  
Jesse Puljujärvi nimettiin Tapaseuran nuorten vuoden 2016 hyvien tapojen lähettilääksi.
Saavutukset ja palkinnot > Joukkuepalkinnot

| Kausi/vuosi | Saavutus | Seura/joukkue | Lähteet |
| --- | --- | --- | --- |
| 2012–2013 | C-nuorten Suomen-mestaruus | Oulun Kärpät |  |
| 2013 | Huippu-Pohjola -leirin hopeamitali | Veskut |  |
| 2013 | Huippu-Pohjola -leirin pronssimitali | Petut |  |
| 2013–2014 | A-nuorten SM-liigan hopeamitali | Oulun Kärpät |  |
| 2015 | Alle 18-vuotiaiden MM-kilpailujen hopeamitali | Alle 18-vuotiaiden maajoukkue |  |
| 2014–2015 | SM-liigan runkosarjan voitto (Harry Lindbladin muistopalkinto) | Oulun Kärpät |  |
| 2014–2015 | Mestiksen pronssimitali | Kajaanin Hokki |  |
| 2014–2015 | Suomen-mestaruus (Kanada-malja) | Oulun Kärpät |  |
| 2016 | Nuorten maailmanmestaruus | Alle 20-vuotiaiden maajoukkue |  |
| 2015–2016 | Mestarien liigan toinen sija | Oulun Kärpät |  |
| 2015–2016 | SM-liigan pronssimitali | Oulun Kärpät |  |
| 2016 | Alle 18-vuotiaiden maailmanmestaruus | Alle 18-vuotiaiden maajoukkue |  |
| 2019–2020 | SM-liigan runkosarjan voitto (Harry Lindbladin muistopalkinto) | Oulun Kärpät |  |
Saavutukset ja palkinnot > Henkilökohtaiset saavutukset

| Saavutus/palkinto | Kausi | Huomiot | Lähde |
| --- | --- | --- | --- |
B-nuorten SM-sarja
| Kauden paras tulokaspelaaja (Heino Pulli -palkinto) | 2012–2013 | Voitto |  |
SM-liiga
| Jarmo Wasaman muistopalkinto | 2014–2015 | 15. sija |  |
| Valinta tähdistökentälliseen | 2015–2016 | Viides sija |  |
| Valinta tähdistökentälliseen | 2019–2020 | Viides sija |  |
| Lasse Oksanen -palkinto | 2019–2020 | Viides sija |  |
Nuorten maailmanmestaruuskilpailut
| Turnauksen arvokkain pelaaja | 2016 | 2016 |  |
| Turnauksen paras hyökkääjä | 2016 | 2016 |  |
| Valinta tähdistökentälliseen | 2016 | 2016 |  |
| Turnauksen pistepörssin voitto | 2016 | 2016 |  |
| Turnauksen syöttöpörssin voitto | 2016 | 2016 |  |
| Yksi Suomen maajoukkueen kolmesta parhaasta pelaajasta turnauksessa | 2016 | 2016 |  |
Alle 18-vuotiaiden maailmanmestaruuskilpailut
| Valinta tähdistökentälliseen | 2016 | 2016 |  |
Huippu-Pohjola -leiri
| Leirin paras pelaaja | 2013 | 2013 |  |
| Leirin paras hyökkääjä | 2013 | 2013 |  |
| Valinta tähdistökentälliseen | 2013 | 2013 |  |
| Joukkueensa Fair Play -pelaaja | 2013 | 2013 |  |
Muut
| Vuoden urheilija | 2016 | 74. sija |  |
| European Hockey Clubsin paras nuori pelaaja (engl. Young Player of the Year) | 2019–2020 | Ehdokkuus |  |
| E-junioreiden jääpallon Suomen-mestaruus | 2009 | 2009 |  |
| Jääkiekkoliiton President's Trophy | 2015–2016 | Voitto |  |
| Entisen Oulun läänin mitali | 2016 |  Kulta |  |
| Pohjois-Pohjanmaan Vuoden sykähdyttävin urheiluhetki | 2016 | Voitto |  |
Saavutukset ja palkinnot > Ennätykset

| Ajankohta | Ennätys | Lähteet |
| --- | --- | --- |
|  | Oulun Kärppien nuorin SM-liigassa esiintynyt pelaaja (16 v, 4 kk, 3 vrk) |  |
|  | Oulun Kärppien SM-liigahistorian nuorin tehopisteen tehnyt pelaaja |  |
|  | Oulun Kärppien SM-liigahistorian nuorin maalintekijä (16 v, 4 kk, 10 vrk) |  |
| 2016 | Ensimmäinen eurooppalainen pelaaja, joka on voittanut samana vuonna alle 18- ja alle 20-vuotiaiden maailmanmestaruuskilpailut |  |
Huomiot

↑  Laitahyökkääjistä kaksi eniten ääniä saanutta valittiin tähdistökentälliseen.
↑  ”Jesse Puljujärven valinta 20-vuotiaiden MM-kisojen arvokkaimmaksi pelaajaksi.”